SET พุ่งแรง 10 จุด รับแรงซื้อหุ้นสื่อสารหลังกสทช.เปิดยื่นซองประมูลวันแรก
SET พุ่งแรง 10 จุด รับแรงซื้อหุ้นสื่อสารหลังกสทช.เปิดยื่นซองประมูลวันแรก
8 ส.ค. 2561

ผู้สื่อข่าวรายงานว่า ดัชนีหุ้นไทยภาคเช้าพุ่งกว่า 10 จุด ล่าสุด ณ เวลา 12.10 น. อยู่ที่ระดับ 1,717.88 จุด ปรับตัวขึ้น 10.62 จุด หรือ 0.62% ด้วยมูลค่าซื้อขาย 2.20 หมื่นล้านบาท
โดยตลาดหุ้นไทยปรับตัวขึ้นแรง หลังจากมีแรงซื้อเข้ามาอย่างหนาแน่นในหุ้นกลุ่มสื่อสาร ภายหลังจากวันนี้เป็นวันแรกที่ กสทช.เปิดให้ยื่นซองประมูลใบอนุญาตคลื่นความถี่ 900MHz และ 1800MHz
ทั้งนี้ นายประกิต สิริวัฒนเกตุ ผู้อำนวยการฝ่ายวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยเช้านี้ปรับตัวขึ้นกว่า 10 จุด เป็นไปในทิศทางเดียวกับตลาดหุ้นในภูมิภาคเอเชียที่ส่วนใหญ่จะบวกกันเล็กน้อยราว 0.1-0.8% ยกเว้นตลาดหุ้นจีน และสิงคโปร์ที่ติดลบ มีความเป็นไปได้ที่เงินทุนจะไหลเข้ามา
ส่วนบ้านเราก็มีหุ้นในกลุ่มสื่อสารขึ้นนำตลาดฯ จากเรื่องที่บมจ.โทเทิ่ล แอ็คเซ็ส คอมมูนิเคชั่น (DTAC) จะเข้าร่วมประมูลคลื่น 1800 MHz เท่านั้น ขณะที่บมจ.ทรูคอร์ปอเรชั่น (TRUE) ก็ไม่เข้าร่วมประมูลคลื่น 1800 และ 900 MHz เลย ซึ่งก็มองว่าเป็นผลดี ส่วนหุ้นในกลุ่มพลังงาน และกลุ่มปิโตรเคมีก็ฟื้นตัวกันดี ต่อไปก็มองว่าหุ้นในกลุ่มแบงก์ และกลุ่มค้าปลีกก็น่าจะปรับตัวขึ้น
อย่างไรก็ดี ให้ติดตามผลการประชุมคณะกรรมการนโยบายการเงิน (กนง.) วันนี้ จะมีการส่งสัญญาณอะไรออกมาหรือไม่ พร้อมให้แนวรับ 1,705 จุด ส่วนแนวต้าน 1,720 จุด